Au nom de notre Seigneur, Amen. Lan de lincarnation dicellui courrant mil quatre cens vint et cinq, le neufviesme jour du mois de juing. Je, Jehan Pechinot de Villers, savoir faiz a tous presens et advenir que je, pour le prouffit et utilitey de moy, de mes hoirs et des ayans cause de moy, ay prins et retenu, prent et retient a cense annuelle et perpetuelle, pour moy et mes hoirs et les ayans cause de moy, de venerables et religieuses personnes abbey et couvent du monastere de Cisteaulx de la diocese de Chalon, trois mex vuilz tuichans les ungs aux autres, assiz et situees en la rue de Villers, de coste Anthoine Quignart dune part, et le mex de mes seigneurs de Cisteaulx dautre part. Et ceste presente retenue je faiz pour moy, mex hoirs et ayans cause de moy, pour le pris et somme de dix huit gros viez tournois dargent monnaie courrant ou duchie de Bourgoingne, et deux gelines, a paier chacun an perpetuelment doresenavant par moy, mes hoirs et successeurs, ausdiz religieux et a leurs successeurs ou a leur certain commandement, le jour de la feste saint Jehan Euvangelistre. Et sera et commencera le premier paiement a ladicte feste de saint Jehan Euvangelistre prouchainement venant, et ainsin chacun an continuelment et permetuelment ensuigant. De laquelle retenue et choses dessus dictes je, ledit reteneur, suis et me tient pour bien contens. Et promet je, ledit reteneur, par mon serement pour ce donne aux Sains Euvangilles de Dieu corporelment, et soubz lobligation de tous mes biens meubles et immeubles presens et advenir quelzconques et des biens de mes hoirs et ayans cause de moy, ceste presente retenue et accensissement et choses dessus dictes tenir et avoir ferme, estable et aggreable a tousjours maiz et rendre et restituer ausdiz religieux tous coustz, dommaiges, missions, interest et despens sur ce faiz et incouruz pour deffault du paiement du pris de ladicte retenue et accensissement, un chascun an perpetuelment comme des autres choses dessus dictes non faites, tenues, enterinees et acomplies par moy, ledit reteneur, selon et par la maniere que dessus est escript. Et quant a lobservance des choses dessus dictes et dune chacune dicelles je, ledit reteneur, vueil moy, mes hoirs et les ayans cause de moy, estre contrains et executez ainsi comme de chose adjugie par la court de monseigneur le duc de Bourgoingne, a ladicte jurisdition et contraincte de laquelle court quant ad ce je soubzmet moy, mes hoirs et tous mesdiz biens et les biens de mesdiz hoirs. Toutes choses de droit, de fait et de coustumes ad ce contraires du tout cessans et arrieres mises, ausquelles et a toutes autres nuysables et contrarienses au contenu de ces presentes je, reteneur dessus nomme, ay renoncie et renonce, par la foy et serement que dessus expressement par ces presentes. En tesmoing desquelles choses, jay requis et obtenu le seel de ladicte court de monseigneur le duc estre mis ad ces presentes lettres, faites et donnees en la presence de Jehan Joly, clerc, coadjuteur du tabellion, fermier de Rouvre pour mondit seigneur le duc. Presens Huguenin Hymbert, barbier, demorant a Gilley, et Vienot Champenois demorant a Villers, tesmoings ad ce appellez et requis, lan et jour dessus diz. [Signé] Joly. [Sur le repli] G. Bernard.